Orkuverð á Íslandi samkeppnishæft á öllum sviðum Gunnar Örn Jónsson skrifar 11. ágúst 2009 14:05 Að mati Hagfræðistofnunar Háskóla Íslands er orkuverð til stóriðju í meðallagi hátt hérlendis . Trúnaður ríkir um orkuverð í samningum við ýmis fyrirtæki og stofnanir hér á landi og eru fyrirtæki í stóriðju þar innifalin . Íslenskir orkusalar hafa aðspurðir sagt orkuverð til stóriðju hérlendis vera nálægt meðallagi þess verðs sem slík fyrirtæki greiða á heimsvísu . Í nýrri skýrslu Hagfræðistofnunar Háskóla Íslands um áhrif stóriðjuframkvæmda á íslenskt efnahagslíf , sem unnin er fyrir iðnaðarráðuneytið , er meðal annars komið inn á þetta mál . Í skýrslunni segir meðal annars : „ Raforkuverð til álvera á Íslandi er bundið í langtímasamningum og er það verð ekki gert opinbert . Út frá ársreikningum Landsvirkjunar má þó ætla að það hafi hin síðustu ár verið á bilinu 25 - 28 mills á kílówattstund . Til samanburðar má nefna að samkvæmt World Bureau of Metal Statistics var meðalverð í heiminum árið 2007 , 27 mills á kílówattstund . Verð hér virðist því vera á sama bili og annars staðar að jafnaði . " Samorka , samtök orku og veitufyrirtækja , skrifar ítarlega um þessi mál á heimasíðu sinni í dag . Samorka hefur engar frekari upplýsingar um raforkuverð til stóriðju og getur því ekki staðfest ofangreinda ályktun Hagfræðistofnunar . Hins vegar er ástæða til að vekja athygli á þessari niðurstöðu stofnunarinnar þar sem því er iðulega haldið fram að orkuverð til stóriðju sé með lægsta móti hérlendis . Um 80% raforkunnar hér á landi fara til stóriðju . Raforkuverð til heimila og almenns atvinnurekstrar er mun lægra hérlendis en í flestum okkar nágrannalöndum . Þannig kostar meðalheimilisnotkun á rafmagni í Reykjavík einungis um fjórðung af því sem hún kostar í Kaupmannahöfn . Ennfremur hefur almennt raforkuverð farið lækkandi hér á landi árum saman , að teknu tilliti til þróunar vísitölu verðlags , samhliða aukinni raforkusölu til stóriðju . Samorka segir að þrátt fyrir að allt þetta liggi fyrir vilja sumir halda því fram að almenningur sé að niðurgreiða raforkuna til stóriðjunnar . Vandséð er hvernig það ætti að geta staðist , í ljósi framangreindra atriða .